orkan
Orkan er betegnelsen for vindstyrke 12 på Beauforts vindskala. Vinden overstiger 32,6 m/s eller 117,4 km/t.
Betegnelsen orkan anvendes også for et lavtryk, hvor vindstyrken overstiger 32,6 m/s.
I Danmark optræder orkaner kun med adskillige års mellemrum (1967, 1981, 1999, 2005, 2013, 2015 og 2022); berømt er orkanen 3.12.1999, da der blev målt vindstød på op til 50 m/s. Store skovområder på omkring 15.000 ha faldt, svarende til ca. 3,6 mio. m3 træ. Der var omfattende skader på bygninger, diger og dæmninger. De samlede skader blev opgjort til 13 mia. kr.
Under tropiske himmelstrøg kaldes orkaner bl.a. for tyfoner og hurricanes. 